Βρυξέλλες, 9.11.2005

COM(2005) 553

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Αλβανία

(υποβάλλεται από την Επιτροπή){SEC(2005) 1421}

ΑΙΤΙΟΛΟΓΙΚΗ ΕΚΘΕΣΗ

Το Ευρωπαϊκό Συμβούλιο της Θεσσαλονίκης της 19 ης και 20ής Ιουνίου 2003 επανέλαβε ότι είναι αποφασισμένο να υποστηρίξει πλήρως και με αποτελεσματικότητα την ευρωπαϊκή προοπτική των χωρών των Δυτικών Βαλκανίων. Το Ευρωπαϊκό Συμβούλιο ενέκρινε τα συμπεράσματα του Συμβουλίου της 16ης Ιουνίου 2003 για τα Δυτικά Βαλκάνια, συμπεριλαμβανομένου του παραρτήματος «Το Θεματολόγιο της Θεσσαλονίκης για τα Δυτικά Βαλκάνια: Πορεία προς την ευρωπαϊκή ολοκλήρωση», με το οποίο καθιερώθηκαν οι ευρωπαϊκές εταιρικές σχέσεις ως μέσο για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

Στις αρχές του 2004, η Επιτροπή παρουσίασε την πρώτη ευρωπαϊκή εταιρική σχέση της με την Αλβανία, η οποία εγκρίθηκε από το Συμβούλιο στις 14 Ιουνίου 2004. Η Επιτροπή θεωρεί σκόπιμο να ενημερώσει την πρώτη αυτή εταιρική σχέση με βάση τα συμπεράσματά της στην έκθεση προόδου του 2005 για την Αλβανία.

Η ανανεωμένη αυτή ευρωπαϊκή εταιρική σχέση βασίζεται στις διατάξεις του κανονισμού (ΕΚ) αριθ. 533/2004 του Συμβουλίου της 22ας Μαρτίου 2004. Παραθέτει τις βραχυπρόθεσμες και μεσοπρόθεσμες προτεραιότητες σχετικά με την προετοιμασία της Αλβανίας για τη μελλοντική ένταξή της στην Ευρωπαϊκή Ένωση. Αναμένεται ότι η Αλβανία θα ανταποκριθεί στην ευρωπαϊκή εταιρική σχέση, ετοιμάζοντας ένα σχέδιο δράσης συνοδευόμενο από χρονοδιάγραμμα και ειδικά μέτρα σχετικά με τον τρόπο με τον οποίο η χώρα προτίθεται να ανταποκριθεί στις προτεραιότητες της ευρωπαϊκής εταιρικής σχέσης. Η Επιτροπή θα παρακολουθεί τακτικά την πρόοδο όσον αφορά την εφαρμογή των προτεραιοτήτων, μέσω των εκθέσεων προόδου και των δομών που έχουν δημιουργηθεί στο πλαίσιο της Διαδικασίας Σταθεροποίησης και Σύνδεσης.

Οι προτεραιότητες της ευρωπαϊκής εταιρικής σχέσης πρέπει να αποτελούν τη βάση για τον προγραμματισμό της χρηματοδοτικής βοήθειας της Κοινότητας, η οποία θα εξακολουθήσει να παρέχεται δυνάμει των σχετικών χρηματοδοτικών μέσων, και ιδίως δυνάμει του κανονισμού (ΕΚ) αριθ. 2666/2000 του Συμβουλίου της 5ης Δεκεμβρίου 2000 (CARDS).

Η προτεινόμενη απόφαση του Συμβουλίου δεν έχει δημοσιονομικές επιπτώσεις. Βάσει των ανωτέρω, η Επιτροπή καλεί το Συμβούλιο να εγκρίνει το συνημμένο σχέδιο απόφασης του Συμβουλίου.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Αλβανία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 533/2004 του Συμβουλίου για τη σύναψη ευρωπαϊκών εταιρικών σχέσεων στο πλαίσιο της Διαδικασίας Σταθεροποίησης και Σύνδεσης και ιδίως το άρθρο 2[1],

την πρόταση της Επιτροπής,

Εκτιμώντας τα ακόλουθα:

(1) Το Ευρωπαϊκό Συμβούλιο ενέκρινε τη δημιουργία ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

(2) Ο κανονισμός (ΕΚ) αριθ. 533/2004 ορίζει ότι το Συμβούλιο αποφασίζει για τις αρχές, τις προτεραιότητες και τις προϋποθέσεις που πρέπει να περιέχουν οι ευρωπαϊκές εταιρικές σχέσεις, καθώς και κάθε τυχόν μεταγενέστερη προσαρμογή.

(3) Το Συμβούλιο ενέκρινε στις 14 Ιουνίου 2004 την πρώτη ευρωπαϊκή εταιρική σχέση με την Αλβανία[2]. Είναι σκόπιμο να ενημερωθεί η εταιρική αυτή σχέση, ούτως ώστε να καθοριστούν νέες προτεραιότητες για τη συνέχιση των προσπαθειών, με βάση τα συμπεράσματα της έκθεσης προόδου του 2005 σχετικά με την προετοιμασία της Αλβανίας για τη μελλοντική ένταξή της στην Ευρωπαϊκή Ένωση.

(4) Ο κανονισμός (ΕΚ) αριθ. 533/2004 αναφέρει ότι η παρακολούθηση των ευρωπαϊκών εταιρικών σχέσεων διασφαλίζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης.

(5) Για την προετοιμασία της μελλοντικής ένταξής της στην Ευρωπαϊκή Ένωση, αναμένεται ότι η Αλβανία θα εκπονήσει ένα πρόγραμμα που θα περιέχει χρονοδιάγραμμα και ειδικά μέτρα σχετικά με την υλοποίηση των προτεραιοτήτων της ευρωπαϊκής εταιρικής σχέσης,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 1 του κανονισμού (EΚ) αριθ. 533/2004 του Συμβουλίου, οι αρχές, οι προτεραιότητες και οι προϋποθέσεις της ευρωπαϊκής εταιρικής σχέσης με την Αλβανία παρατίθενται στο συνημμένο παράρτημα.

Άρθρο 2

Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης και μέσω των εκθέσεων προόδου της Επιτροπής.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΑΛΒΑΝΙΑ: ΕΥΡΩΠΑΪΚΗ ΕΤΑΙΡΙΚΗ ΣΧΕΣΗ 2005

1. ΕΙΣΑΓΩΓΗ

Το Ευρωπαϊκό Συμβούλιο ενέκρινε τη δημιουργία των ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

Η πρώτη ευρωπαϊκή εταιρική σχέση με την Αλβανία εγκρίθηκε από το Συμβούλιο στις 14 Ιουνίου 2004 (απόφαση του Συμβουλίου 2004/519/EΚ[3]). Είναι σκόπιμο να αναπροσαρμοσθεί η πρώτη αυτή εταιρική σχέση με βάση τα συμπεράσματα της έκθεσης προόδου της Επιτροπής του 2005 για την Αλβανία. Η δεύτερη ευρωπαϊκή εταιρική σχέση καθορίζει νέες προτεραιότητες για δράση. Οι νέες προτεραιότητες είναι προσαρμοσμένες στις συγκεκριμένες ανάγκες της Αλβανίας και στο στάδιο προπαρασκευής, και θα αναπροσαρμόζονται δεόντως. Επίσης, η ευρωπαϊκή εταιρική σχέση παρέχει γενικές κατευθύνσεις για τη χρηματοδοτική βοήθεια στην Αλβανία.

Αναμένεται ότι η Αλβανία θα εκπονήσει ένα πρόγραμμα που θα περιέχει χρονοδιάγραμμα και ειδικά μέτρα σχετικά με την υλοποίηση των προτεραιοτήτων της ευρωπαϊκής εταιρικής σχέσης.

2. ΑΡΧΕΣ

Η Διαδικασία Σταθεροποίησης και Σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων προς τη μελλοντική τους προσχώρηση.

Οι κύριες προτεραιότητες που προσδιορίζονται για την Αλβανία αφορούν την ικανότητά της να ανταποκριθεί στα κριτήρια που καθορίσθηκαν στο Ευρωπαϊκό Συμβούλιο της Κοπεγχάγης το 1993 και στους όρους που προβλέπονται για τη Διαδικασία Σταθεροποίησης και Σύνδεσης, ιδίως στους όρους που έθεσε το Συμβούλιο στα συμπεράσματά του της 29ης Απριλίου 1997 και 21ης-22ας Ιουνίου 1999, στο περιεχόμενο της τελικής διακήρυξης της διάσκεψης κορυφής του Ζάγκρεμπ της 24ης Noεμβρίου 2000 και στο Θεματολόγιο της Θεσσαλονίκης.

3. ΠΡΟΤΕΡΑΙΟΤΗΤΕΣ

Οι προτεραιότητες που απαριθμούνται στην παρούσα ευρωπαϊκή εταιρική σχέση έχουν επιλεγεί με βάση το σκεπτικό ότι είναι ρεαλιστικό να προσδοκάται ότι η Αλβανία μπορεί να τις εκπληρώσει ή να τις προωθήσει ουσιαστικά κατά τα επόμενα έτη. Γίνεται διάκριση μεταξύ βραχυπρόθεσμων προτεραιοτήτων, οι οποίες αναμένεται να επιτευχθούν εντός ενός ή δύο ετών, και μεσοπρόθεσμων προτεραιοτήτων, οι οποίες αναμένεται να επιτευχθούν εντός τριών ή τεσσάρων ετών. Οι προτεραιότητες αφορούν αφενός τη νομοθεσία και αφετέρου την εφαρμογή της.

Λαμβανομένων υπόψη αφενός του σημαντικού κόστους που συνεπάγεται η εκπλήρωση όλων των απαιτήσεων της ΕΕ και αφετέρου της πολυπλοκότητας αυτών των απαιτήσεων σε ορισμένους τομείς, η παρούσα εταιρική σχέση δεν καλύπτει σε αυτό το στάδιο το σύνολο των σημαντικών καθηκόντων. Οι μελλοντικές εταιρικές σχέσεις θα περιλαμβάνουν και άλλες προτεραιότητες με βάση την πρόοδο που θα έχει σημειώσει η χώρα.

Μεταξύ των βραχυπρόθεσμων προτεραιοτήτων, οι κύριες προτεραιότητες καθορίστηκαν και συγκεντρώθηκαν στην αρχή του μέρους 3.1. Η σειρά αυτών των κύριων προτεραιοτήτων δεν υποδηλώνει κατάταξη ανάλογα με τη σημασία τους.

3.1. Βραχυπρόθεσμες προτεραιότητες

Κύριες προτεραιότητες

- Να επιτευχθούν καλύτερα συγκεκριμένα αποτελέσματα στην καταπολέμηση του οργανωμένου εγκλήματος, κυρίως με την πλήρη εφαρμογή των διατάξεων των νέων νόμων για το οργανωμένο έγκλημα και με την επιτάχυνση της εφαρμογής των μέτρων δράσης για την καταπολέμηση του οργανωμένου εγκλήματος.

- Να εφαρμοσθούν και να αναπροσαρμοσθούν το σχέδιο δράσης για την καταπολέμηση της διαφθοράς 2004-2005 και οι συστάσεις των εκθέσεων αξιολόγησης της ομάδας κρατών κατά της διαφθοράς (GRECO) του Συμβουλίου της Ευρώπης.

- Να εφαρμοσθεί η ισχύουσα νομοθεσία για την επιστροφή/αποζημίωση της ακίνητης περιουσίας. Συγκεκριμένα, να επιταχυνθεί, αφενός, η πρώτη εγγραφή ακινήτων και, αφετέρου, η εξέταση των αιτήσεων επιστροφής, και να εξασφαλισθούν βιώσιμες στρατηγικές και μηχανισμοί αποζημίωσης.

- Να ενισχυθεί η ελευθερία των μέσων ενημέρωσης, κυρίως με την επίσπευση της θέσπισης κατάλληλης νομοθεσίας για τον τύπο, και να βελτιωθεί η νομοθεσία σχετικά με τα ηλεκτρονικά μέσα ενημέρωσης, αφού ληφθούν υπόψη τα πρότυπα της ΕΕ.

- Να ενισχυθεί περισσότερο η διοίκηση του δημόσιου τομέα, και συγκεκριμένα η διαχείριση, ο προγραμματισμός και η εκτέλεση των δημόσιων επενδύσεων.

Πολιτικές απαιτήσεις

ΔΗΜΟΚΡΑΤΙΑ ΚΑΙ ΚΡΑΤΟΣ ΔΙΚΑΙΟΥ

Διακυβέρνηση

- Να διασφαλισθεί σαφής πολιτικός προσανατολισμός και θεσμική δέσμευση και να ενθαρρυνθεί η εποικοδομητική συναίνεση για την υλοποίηση των μεταρρυθμίσεων που είναι αναγκαίες ώστε να σημειωθεί πρόοδος στο πλαίσιο της Διαδικασίας Σταθεροποίησης και Σύνδεσης.

Εκλογές

- Να προετοιμασθούν σωστά και έγκαιρα οι τοπικές εκλογές του 2006, με την άμεση εφαρμογή των συστάσεων που εξέδωσε το Γραφείο των Δημοκρατικών Θεσμών και των Ανθρωπίνων Δικαιωμάτων του ΟΑΣΕ μετά τις κοινοβουλευτικές εκλογές του 2005, και ιδίως με τη βελτίωση των εκλογικών καταλόγων.

Δημόσια διοίκηση

- Να διασφαλισθεί η εφαρμογή του νόμου για τις δημόσιες υπηρεσίες στους διορισμούς και τη λειτουργία της δημόσιας διοίκησης.

- Να διασφαλισθεί η πραγματοποίηση των προσλήψεων, των μεταθέσεων και των παραιτήσεων των δημοσίων υπαλλήλων με βάση τους κανόνες που έχουν θεσπισθεί.

- Να διασφαλισθεί η επιβολή της νομοθεσίας για τη δημόσια διοίκηση και να ληφθούν μέτρα για τη βελτίωσή της.

- Να διασφαλισθεί η διαθεσιμότητα κατάλληλων εγκαταστάσεων, εξοπλισμού και εκπαιδευμένου προσωπικού στο Υπουργείο Ευρωπαϊκής Ολοκλήρωσης, και να βελτιωθεί ο συντονισμός μεταξύ αυτού του υπουργείου και των αρμόδιων υπουργείων.

- Να χρησιμοποιηθεί πλήρως και αποτελεσματικά το Σύστημα Ολοκληρωμένου Προγραμματισμού.

Δικαστικό σύστημα

- Να ενισχυθεί η διαφάνεια των διαδικασιών της ποινικής και αστικής δικαιοσύνης.

- Να διασφαλισθεί ότι οι δικαστές και οι εισαγγελείς διορίζονται μετά από διαγωνισμό.

- Να ενισχυθούν το καθεστώς, η ανεξαρτησία και η συνταγματική προστασία των δικαστών.

- Να θεσπισθούν αντικειμενικοί κανόνες, ώστε να είναι διαφανής η ανάθεση των υποθέσεων στους δικαστές.

- Να θεσπισθεί διαφανές και αξιοκρατικό σύστημα για την αξιολόγηση των εισαγγελέων.

- Να βελτιωθεί ο συντονισμός μεταξύ των εισαγγελέων και της αστυνομίας.

- Να διασφαλισθεί η τήρηση των σχετικών διεθνών συμβάσεων κατά τη δημιουργία και λειτουργία νέων σωφρονιστικών εγκαταστάσεων.

- Να διασφαλισθεί η διάθεση των κατάλληλων πόρων για την αξιόπιστη προστασία των μαρτύρων.

- Να επιτευχθεί σταθερή αύξηση του ρυθμού εκτέλεσης των δικαστικών αποφάσεων.

Πολιτική για την καταπολέμηση της διαφθοράς

- Να θεσπισθεί η αναγκαία νομοθεσία ώστε να εναρμονισθεί το αλβανικό νομικό πλαίσιο με τις ευρωπαϊκές συμβάσεις περί διαφθοράς (σε ό,τι αφορά ποινικά και αστικά θέματα) τις οποίες έχει κυρώσει η Αλβανία, καθώς και με τις σχετικές συμβάσεις των Ηνωμένων Εθνών.

- Να βελτιωθεί η ισχύουσα νομοθεσία περί δωροδοκίας και να εφαρμοσθεί στο πλαίσιο του διυπουργικού συντονισμού.

- Να διασφαλισθεί η επιβολή του νόμου για τη δήλωση των περιουσιακών στοιχείων.

- Να ενισχυθεί η θεσμική ικανότητα έρευνας και δίωξης της διαφθοράς.

- Να διασφαλισθεί ότι η Ειδικευμένη Μονάδα στην Εισαγγελία των Τιράνων (η οποία χειρίζεται οικονομικά εγκλήματα) καλύπτει και τις περιπτώσεις διαφθοράς.

- Να περιορισθεί ο κατάλογος των υπαλλήλων που απολαύουν ασυλίας και να παρέχεται ασυλία μόνο στις περιπτώσεις που είναι απολύτως απαραίτητο.

ΑΝΘΡΩΠΙΝΑ ΔΙΚΑΙΩΜΑΤΑ ΚΑΙ ΠΡΟΣΤΑΣΙΑ ΤΩΝ ΜΕΙΟΝΟΤΗΤΩΝ

Σεβασμός του διεθνούς δικαίου για τα ανθρώπινα δικαιώματα

- Να διασφαλισθεί ότι όλα τα όργανα επιβολής του νόμου έχουν πλήρη επίγνωση των υποχρεώσεών τους σε ό,τι αφορά τα ανθρώπινα δικαιώματα και ότι τις τηρούν σύμφωνα με τις διεθνείς συμβάσεις που έχει κυρώσει η Αλβανία, και ιδίως την Ευρωπαϊκή Σύμβαση των Ανθρωπίνων Δικαιωμάτων (ΕΣΑΔ).

- Οι περιπτώσεις κακομεταχείρισης από όργανα επιβολής του νόμου να αντιμετωπίζονται με ανάλογη δίωξη των δραστών.

- Να διασφαλισθεί η συμμόρφωση του αλβανικού ποινικού κώδικα με τη σύμβαση των ΗΕ κατά των βασανιστηρίων.

- Να εφαρμοσθεί το γενικό πρόγραμμα του 2004 για τη βελτίωση των συνθηκών κράτησης και προφυλάκισης.

- Να διασφαλισθεί η αυστηρή τήρηση του κώδικα δεοντολογίας για το σωφρονιστικό σύστημα.

Αστικά και πολιτικά δικαιώματα

- Να εναρμονισθεί η αλβανική νομοθεσία για τη δυσφήμηση με τους κανόνες της ΕΕ και να εφαρμοσθεί.

- Να επιταχυνθεί η θέσπιση αποτελεσματικής νομοθεσίας για τη διασφάλιση της διαφάνειας όσον αφορά την ιδιοκτησία των μέσων ενημέρωσης.

- Να βελτιωθεί η διαχείριση του Εθνικού Συμβουλίου Ραδιοφωνίας και Τηλεόρασης και να ολοκληρωθεί το εθνικό σχέδιο για τις ραδιοτηλεοπτικές συχνότητες.

- Να ενισχυθούν η ανεξαρτησία και τα επαγγελματιά προσόντα των δημοσιογράφων.

- Να διασφαλισθεί η αυστηρή επιβολή των νομικών μέτρων που απαγορεύουν την πώληση κρατικής ιδιοκτησίας προτού μπορέσει να πραγματοποιηθεί η απόδοση.

Δικαιώματα των μειονοτήτων, πολιτιστικά δικαιώματα και προστασία των μειονοτήτων

- Να βελτιωθεί το νομικό πλαίσιο για τις μειονότητες ώστε να ανταποκρίνεται στις προϋποθέσεις που θέτει η σύμβαση-πλαίσιο του Συμβουλίου της Ευρώπης για την προστασία των εθνικών μειονοτήτων και να διασφαλισθεί η εφαρμογή του σε όλη την Αλβανία.

- Να εφαρμοσθεί η εθνική τρατηγική για τους Ρόμ στο πλαίσιο της στρατηγικής της κυβέρνησης για την καταπολέμηση της φτώχειας και του κοινωνικού αποκλεισμού. Να δοθούν ακριβή στοιχεία σχετικά με το μέγεθος των μειονοτήτων στην Αλβανία.

ΠΕΡΙΦΕΡΕΙΑΚΗ ΣΥΝΕΡΓΑΣΙΑ ΚΑΙ ΔΙΕΘΝΕΙΣ ΥΠΟΧΡΕΩΣΕΙΣ

- Να τηρηθούν οι δεσμεύσεις που ανελήφθησαν στο πλαίσιο της Διαδικασίας Σταθεροποίησης και Σύνδεσης και στη Θεσσαλονίκη σχετικά με την περιφερειακή συνεργασία και τις σχέσεις καλής γειτονίας.

- Να διασφαλισθεί η εφαρμογή όλων των περιφερειακών συμφωνιών ελεύθερων συναλλαγών.

- Να συναφθούν και να εφαρμοσθούν συμφωνίες με γειτονικές χώρες και να διασφαλισθεί η αποτελεσματική εφαρμογή τους, ιδίως όσον αφορά το εμπόριο, τη διασυνοριακή συνεργασία, την καταπολέμηση του οργανωμένου εγκλήματος, την παράνομη διακίνηση και το λαθρεμπόριο, τη δικαστική συνεργασία, τη διαχείριση των συνόρων, την επανεισδοχή, το περιβάλλον, τις μεταφορές και την ενέργεια.

Οικονομικές προϋποθέσεις

- Να διατηρηθεί η μακροοικονομική σταθερότητα με επιτάχυνση των φορολογικών μεταρρυθμίσεων, ιδίως όσον αφορά τη διαδικασία του προϋπολογισμού, τη διαχείριση των δαπανών και τη μισθολογική μεταρρύθμιση του δημόσιου τομέα.

- Να βελτιωθούν οι διαδικασίες κατάρτισης του προϋπολογισμού με την ενίσχυση της σύνδεσης μεταξύ των πολιτικών στόχων και του δημοσιονομικού προγραμματισμού, καθώς και η εκτέλεση του προϋπολογισμού.

- Να μειωθεί η παραοικονομία με την αποτελεσματική και μη διακριτική επιβολή της φορολογικής νομοθεσίας και με την εντατικοποίηση της καταπολέμησης της φορολογικής απάτης.

- Να θεσπισθούν μέτρα για την επιτυχή ιδιωτικοποίηση της Albtelecom.

- Να βελτιωθούν οι μακροοικονομικές στατιστικές και η κάλυψη του μητώου επιχειρήσεων.

- Να εφαρμοσθεί η εθνική στρατηγική οικονομικής και κοινωνικής ανάπτυξης, και να διασφαλισθεί στενός συντονισμός με το ενημερωμένο σχέδιο δράσης για τη εφαρμογή των προτεραιοτήτων της ευρωπαϊκής εταιρικής σχέσης.

- Να θεσπισθούν μέτρα για τη βελτίωση των συστημάτων κοινωνικής προστασίας και για την καταπολέμηση του κοινωνικού αποκλεισμού.

Ευρωπαϊκοί κανόνες

ΕΣΩΤΕΡΙΚΗ ΑΓΟΡΑ

Ελεύθερη κυκλοφορία των εμπορευμάτων

- Να ενισχυθεί η διοικητική ικανότητα της Γραμματείας του ΠΟΕ και της Υπηρεσίας Προώθησης Εξαγωγών.

- Να ληφθούν μέτρα για να αυξηθεί η ευαισθητοποίηση των οικονομικών παραγόντων όσον αφορά τις έννοιες των προτύπων και της πιστοποίησης, καθώς και τη σημασία τους για το διεθνές εμπόριο.

- Να χαραχθεί εθνική στρατηγική επιτήρησης της αγοράς και να ενισχυθεί η υπηρεσία προστασίας των καταναλωτών.

- Να διασφαλισθεί ότι η υπηρεσία διαπίστευσης διαθέτει ανάλογη υλική υποδομή και καταρτισμένο προσωπικό, και να υιοθετηθεί ένα πλήρες πρόγραμμα εργασίας ενόψει της μελλοντικής συμμετοχής της Αλβανίας στην Ευρωπαϊκή Συνεργασία για τη Διαπίστευση (EA).

Κυκλοφορία των προσώπων, των υπηρεσιών και δικαίωμα εγκατάστασης

- Να τροποποιηθεί η ισχύουσα νομοθεσία για το δικαίωμα εγκατάστασης ώστε να διασφαλισθεί ίση μεταχείριση των ξένων και των εθνικών επιχειρήσεων, σαφής διάκριση μεταξύ προσωρινής και μόνιμης παροχής υπηρεσιών και συμφωνία με τις απαιτήσεις της συμφωνίας σταθεροποίησης και σύνδεσης.

- Να διασφαλισθεί η αναλογικότητα στη μεταχείριση της διασυνοριακής παροχής υπηρεσιών.

- Να ενισχυθεί το νομικό και εποπτικό πλαίσιο για τον τραπεζικό και τον ασφαλιστικό τομέα, μεταξύ άλλων με τη δημιουργία ανεξάρτητων και δεόντως στελεχομένων εποπτικών αρχών.

Ελεύθερη κυκλοφορία των κεφαλαίων

- Να βελτιωθεί η προληπτική παρακολούθηση του χρηματοπιστωτικού τομέα.

- Να ληφθούν περισσότερα μέτρα για να μειωθεί η χρησιμοποίηση μετρητών στην οικονομία.

Τελωνεία και φορολογία

- Να εναρμονισθεί περισσότερο με το κεκτημένο της ΕΕ η τελωνειακή νομοθεσία και οι διαδικασίες, και ιδίως να διασφαλισθεί ότι οι κανόνες και οι διαδικασίες που αφορούν τη διαμετακόμιση, τις τελωνειακές αποθήκες, τη δασμολογητέα αξία, τους φυσικούς ελέγχους και την ανάλυση της επικινδυνότητας είναι εναρμονισμένοι με τους κανόνες της ΕΚ και, κατά περίπτωση, με τις διεθνείς συμβάσεις.

- Να εφαρμοσθεί πλήρως η διασάφηση και το σύστημα επεξεργασίας ASYCUDA σε όλα τα τελωνεία.

- Να θεσπισθούν όλα τα απαραίτητα μέτρα για την ορθή εφαρμογή των κανόνων καταγωγής.

- Να εναρμονισθεί περισσότερο με το κεκτημένο της ΕΕ η φορολογική νομοθεσία και να αναληφθεί δέσμευση για την τήρηση του κώδικα δεοντολογίας για τη φορολόγηση των επιχειρήσεων, και να διασφαλισθεί ότι τα νέα φορολογικά μέτρα είναι επίσης σύμφωνα με αυτές τις αρχές.

- Να ολοκληρωθεί η διαδικασία μηχανοργάνωσης των φορολογικών υπηρεσιών.

Ανταγωνισμός

- Να βελτιωθεί η ισχύουσα νομοθεσία περί ανταγωνισμού ώστε να ενισχυθεί ο έλεγχος του ανταγωνισμού.

- Να ενισχυθεί ο προϋπολογισμός και το προσωπικό της αρχής ανταγωνισμού.

- Να θεσπισθεί νομοθεσία εφαρμογής για τις κρατικές ενισχύσεις.

- Να συσταθεί λειτουργικά ανεξάρτητη αρχή για τις κρατικές ενισχύσεις.

- Να διασφαλισθεί πρόοδος όσον αφορά την ολοκλήρωση πλήρους ευρετηρίου κρατικών ενισχύσεων.

Δημόσιες συμβάσεις

- Να επιβληθεί η ισχύουσα νομοθεσία για τις δημόσιες συμβάσεις και να ληφθούν μέτρα για την προσαρμογή της στους κανόνες της ΕΕ.

- Να διασφαλισθεί η αυστηρή εφαρμογή των διαδικασιών υποβολής προσφορών.

- Να ενισχυθεί η υπηρεσία δημόσιων συμβάσεων καθώς και οι φορείς δημόσιων συμβάσεων στα αρμόδια υπουργεία.

- Να διασφαλισθεί η έρευνα και ποινική δίωξη των αδικημάτων που έχουν σχέση με δημόσιες συμβάσεις.

Νόμος περί διανοητικής ιδιοκτησίας

- Να ενισχυθεί η διοικητική ικανότητα όσον αφορά την προστασία των δικαιωμάτων διανοητικής ιδιοκτησίας, μεταξύ άλλων με τη σύσταση της αλβανικής υπηρεσίας δικαιωμάτων πνευματικής ιδιοκτησίας.

- Να θεσπισθεί νέα νομοθεσία για τη βιομηχανική ιδιοκτησία.

- Να αυξηθεί η ενημέρωση του επιχειρηματικού κόσμου και των οργάνων επιβολής του νόμου, καθώς και του δικαστικού κλάδου, για τα θέματα που αφορούν τα δικαιώματα διανοητικής ιδιοκτησίας.

- Να ενισχυθεί η καταπολέμηση της πειρατείας και της παραποίησης.

ΤΟΜΕΑΚΕΣ ΠΟΛΙΤΙΚΕΣ

Βιομηχανία και ΜΜΕ

- Να βελτιωθεί η οικονομική βιωσιμότητα της υπηρεσίας για τις ΜΜΕ και να εφαρμοσθεί το εθνικό πρόγραμμα κατάρτισης για τις ΜΜΕ.

- Να εφαρμοσθεί ο Ευρωπαϊκός Χάρτης για τις μικρές και μεσαίες επιχειρήσεις.

- Να εφαρμοσθεί το σχέδιο δράσης για την άρση των διοικητικών φραγμών στις επενδύσεις και να διασφαλισθεί ορθή, άνευ διακρίσεων και αμερόληπτη εφαρμογή της νομοθεσίας, των κανόνων και των διαδικασιών που αφορούν τις επιχειρήσεις.

- Να καταστεί η εγγραφή των εταιριών οικονομικότερη, ευκολότερη και δυνατή σε ολόκληρη τη χώρα.

- Να βελτιωθούν οι διαδικασίες για τη χορήγηση αδειών και πιστοποιητικών.

- Να μεταρρυθμιστεί το σύστημα προκαταβολής φόρου ώστε να είναι λιγότερο δυσμενές για τις νεοσύστατες εταιρείες.

- Να εφαρμοσθεί το σχέδιο δράσης του Απριλίου 2005 για την αντιμετώπιση της παραοικονομίας.

- Να θεσπισθούν διαδικασίες για την αξιολόγηση των επιπτώσεων για τις επιχειρήσεις των προβλεπόμενων ρυθμιστικών μέτρων.

- Να θεσπισθεί βελτιωμένη εμπορική νομοθεσία.

- Να διασφαλισθεί η αποτελεσματική έναρξη λειτουργίας του ταμείου εγγύησης δανείων καθώς και επαγγελματική και ανεξάρτητη διαχείριση αυτού του μηχανισμού.

- Να θεσπισθεί ο νόμος για την ηλεκτρονική υπογραφή.

Γεωργία και αλιεία

- Να ενισχυθεί το σύστημα ασφάλειας των τροφίμων και τα σχετικά συστήματα ελέγχου.

- Να διευκρινιστούν οι αρμοδιότητες και να αυξηθεί το προσωπικό της κτηνιατρικής υπηρεσίας.

- Να αναβαθμιστούν τα εργαστήρια του Ινστιτούτου Κτηνιατρικής Έρευνας.

- Να βελτιωθούν οι φυτοϋγειονομικές και κτηνιατρικές συνθήκες σύμφωνα με τις απαιτήσεις της ΕΚ, ιδίως όσον αφορά τα προϊόντα με μεγάλες εξαγωγικές δυνατότητες.

- Να ενταθούν οι προσπάθειες για την εναρμόνιση της νομοθεσίας με το κτηνιατρικό και φυτοϋγειονομικό κεκτημένο της ΕΕ και να εναρμονισθεί με τις απαιτήσεις της ΕΕ το σύστημα αναγνώρισης και καταγραφής των ζώων για τα βοοειδή.

- Να ενισχυθεί η συλλογή και επεξεργασία των γεωργικών στατιστικών στοιχείων σύμφωνα με τους κανόνες και τη μεθοδολογία της ΕΕ.

Περιβάλλον

- Να ενισχυθεί η διοικητική ικανότητα και ο συντονισμός σε εθνικό και τοπικό επίπεδο.

- Να εφαρμοσθεί η νομοθεσία για την εκτίμηση των περιβαλλοντικών επιπτώσεων.

- Να υιοθετηθεί στρατηγική για την περαιτέρω εναρμόνιση της περιβαλλοντικής νομοθεσίας με το κεκτημένο της ΕΕ, ιδίως όσον αφορά την επιβολή της, και να εφαρμοσθεί ορθά η ισχύουσα νομοθεσία.

- Να ληφθούν μέτρα σχετικά με τα θερμά σημεία από περιβαλλοντική σκοπιά στο χώρο υγειονομικής ταφής στερεών αποβλήτων του Sharra και τις πετρελαιοπηγές στο Patos-Marinez.

- Να αναπτυχθούν περαιτέρω και να εφαρμοσθούν η εθνική στρατηγική στους τομείς της ύδρευσης και αποχέτευσης και η αγροτική στρατηγική υδροδότησης και αποχέτευσης· επίσης να χαραχθεί και να αρχίσει η εφαρμογή στρατηγικής για τη σταδιακή εναρμόνιση με το κοινοτικό κεκτημένο στον τομέα της υδροδότησης και αποχέτευσης.

- Να εφαρμοσθούν οι διεθνείς συμβάσεις που έχει υπογράψει η Αλβανία στον τομέα της προστασίας της φύσης.

Πολιτική μεταφορών

- Να εφαρμοσθεί το εθνικό σχέδιο μεταφορών περιλαμβανομένου του προγραμματισμού και της κατάρτισης προϋπολογισμού για τη συντήρηση του ενεργητικού των μεταφορών.

- Να εφαρμοσθεί το πρόγραμμα οδικής ασφάλειας και να βελτιωθούν οι συνθήκες οδικής ασφάλειας κατ’αρχάς με την εναρμόνιση της αλβανικής νομοθεσίας με το κεκτημένο της ΕΕ όσον αφορά το βάρος και τις διαστάσεις, τον τεχνικό έλεγχο, τον οδικό τεχνικό έλεγχο, τις άδειες οδήγησης και τα έγγραφα κυκλοφορίας οχημάτων.

- Να θεσπισθούν μέτρα για την πρόληψη της παράνομης οικοδόμησης κατά μήκος των νέων οδών και για να αποτρέπεται η μη ασφαλής πρόσβαση στις εθνικές οδούς.

- Να αρχίσει η απαραίτητη μεταρρύθμιση του σιδηροδρομικού τομέα.

- Να εφαρμόζονται συστηματικά οι διαδικασίες σύναψης δημοσίων συμβάσεων στις μεγάλες επενδύσεις.

- Να διασφαλισθεί η τροποποίηση και εναρμόνιση με το κεκτημένο της ΕΕ του αεροπορικού κώδικα ενόψει του κοινού ευρωπαϊκού αεροπορικού χώρου (ECAA).

- Να βελτιωθούν οι συνθήκες ασφάλειας στη θάλασσα, και ιδίως το ποσοστό κράτησης πλοίων υπό αλβανική σημαία σύμφωνα με το μνημόνιο συνεννόησης του Παρισιού.

Ενέργεια

- Να συνεχισθεί η εφαρμογή του αναθεωρημένου σχεδίου δράσης για την εφαρμογή της εθνικής ενεργειακής στρατηγικής.

- Να εκπληρωθούν οι υποχρεώσεις που έχουν αναληφθεί στο πλαίσιο της συνθήκης για την Ενεργειακή Κοινότητα.

Κοινωνία της πληροφορίας και μέσα ενημέρωσης

- Να διασφαλισθεί ότι η νομοθεσία στον τομέα των ηλεκτρονικών επικοινωνιών λαμβάνει υπόψει τις οδηγίες της ΕΚ και επιβάλλεται.

- Να ενισχυθούν ο ρόλος και η ικανότητα του ρυθμιστικού οργάνου για τις τηλεπικοινωνίες, να διασφαλισθεί η ανεξαρτησία του και να θεσπισθεί ένα βελτιωμένο σύστημα ενδίκων μέσων.

- Να θεσπισθούν μέτρα για τη δημιουργία ανταγωνιστικής αγοράς των δικτύων και υπηρεσιών ηλεκτρονικών επικοινωνιών.

- Να αρχίσει η διαδικασία εναρμόνισης με την ευρωπαϊκή σύμβαση για τη διασυνοριακή τηλεόραση και την οδηγία «Τηλεόραση χωρίς σύνορα».

- Να ενισχυθεί η διοικητική ικανότητα του Εθνικού Συμβουλίου Ραδιοφωνίας και Τηλεόρασης και να ολοκληρωθεί το εθνικό σχέδιο για τη ραδιοφωνία και την τηλεόραση.

Δημοσιονομικός έλεγχος

- Να αναπτυχθεί περισσότερο το έγγραφο πολιτικής για τον εσωτερικό δημοσιονομικό έλεγχο και να ορισθούν σαφώς οι αρμοδιότητες επιθεώρησης, οι οποίες διαχωρίζονται από τις λοιπές αρμοδιότητες ελέγχου και εσωτερικού ελέγχου.

- Να ενισχυθεί η επιχειρησιακή ικανότητα του ανώτατου οργάνου ελέγχου και να διασφαλισθεί η λειτουργική και οικονομική ανεξαρτησία του.

ΔΙΚΑΙΟΣΥΝΗ, ΕΛΕΥΘΕΡΙΑ ΚΑΙ ΑΣΦΑΛΕΙΑ

Θεωρήσεις διαβατηρίων, συνοριακός έλεγχος, άσυλο και μετανάστευση

- Να εκδίδονται ταξιδιωτικά έγγραφα σύμφωνα με τους διεθνείς κανόνες και να δημιουργηθεί ένα κεντρικό δίκτυο πληροφορικής για τη διαχείριση των θεωρήσεων διαβατηρίου.

- Να επέλθουν τροποποιήσεις στο νόμο περί αλλοδαπών ώστε η νομοθεσία σχετικά με τις θεωρήσεις διαβατηρίων να προσεγγίσει περισσότερο τους κανόνες της ΕΕ.

- Να εφαρμοσθούν οι δεσμεύσεις που ανέλαβε η Αλβανία στην Οχρίδα για την ασφάλεια και τη διαχείριση των συνόρων, κυρίως με τη θέσπιση στρατηγικής για την ολοκληρωμένη διαχείριση των συνόρων σύμφωνα με τις κατευθυντήριες γραμμές της ΕΕ.

- Να αφιερωθούν περισσότεροι οικονομικοί και ανθρώπινοι πόροι για την αντιμετώπιση της εμπορίας ανθρώπων και της λαθρομετανάστευσης.

- Να διασφαλισθεί ότι η διαχείριση των συνόρων στο διεθνή αερολιμένα των Τιράνων και στους λιμένες του Δυρραχίου και της Αυλώνας γίνεται σύμφωνα με τους διεθνείς κανόνες.

- Να προωθηθεί η διυπηρεσιακή συνεργασία στα σύνορα μεταξύ των τελωνείων και της συνοριακής αστυνομίας.

- Να διασφαλισθεί η υπογραφή και εναρμόνιση με την Ευρωπαϊκή Σύμβαση για το καθεστώς των διακινούμενων εργαζομένων του 1977.

- Να εφαρμοσθεί η συμφωνία επανεισδοχής μεταξύ EΚ/Αλβανίας και να διεξαχθούν διαπραγματεύσεις για τις συμφωνίες επανεισδοχής με τις χώρες καταγωγής των μεταναστών που διέρχονται από την Αλβανία.

- Να αφιερωθούν επαρκή διοικητικά και οικονομικά μέσα για την εφαρμογή της νομοθεσίας για το άσυλο και τη μετανάστευση, και ιδίως για την εφαρμογή των σχετικών εθνικών στρατηγικών και σχεδίων δράσης.

Νομιμοποίηση προσόδων από παράνομες δραστηριότητες

- Να ληφθούν επείγοντα μέτρα για ορθότερη επιβολή της νομοθεσίας για την καταπολέμηση της νομιμοποίησης προσόδων από παράνομες δραστηριότητες όσον αφορά τις καταδικαστικές αποφάσεις, τις δημεύσεις, τις κατασχέσεις και τη δέσμευση περιουσιακών στοιχείων.

- Να βελτιωθεί η ικανότητα της μονάδας οικονομικών πληροφοριών, της εισαγγελίας και της μονάδας οικονομικού εγκλήματος της αστυνομίας με τη διασφάλιση της χορήγησης των κατάλληλων οικονομικών και τεχνολογικών πόρων και με τη βελτίωση της συνεργασίας σε επίπεδο εργασίας.

- Να διασφαλισθεί ότι ο ισχύων νόμος για την απαγόρευση της νομιμοποίησης προσόδων από παράνομες δραστηριότητες είναι σύμφωνος με τους κανόνες της ΕΕ.

- Να βελτιωθεί περαιτέρω η συνεργασία με τις αρχές των άλλων χωρών, ιδίως με την ενεργότερη χρησιμοποίηση του περιφεριακού δικτύου οικονομικών πληροφοριών.

Να διασφαλισθεί η ορθή εφαρμογή των υποχρεώσεων ενημέρωσης και να εξετασθούν τα κατώτατα όρια για τη γνωστοποίηση συναλλαγών.

Ναρκωτικά

- Να εφαρμοσθεί η εθνική στρατηγική για την καταπολέμηση των ναρκωτικών και το σχετικό σχέδιο δράσης.

- Να βελτιωθεί η κατάρτιση, ο εξοπλισμός και η συνεχής διαχείριση των αστυνομικών που ασχολούνται με την καταπολέμηση των ναρκωτικών.

- Να εντοπισθούν και να διωχθούν ποινικά οι υπεύθυνοι για διαφθορά σε σχέση με τη διακίνηση ναρκωτικών σε όλα τα επίπεδα της δημόσιας διοίκησης.

- Να ληφθούν μέτρα για τη διασφάλιση καλύτερου συντονισμού στο εσωτερικό της χώρας και με τους εταίρους άλλων χωρών όσον αφορά την καταπολέμηση των ναρκωτικών.

- Να διασφαλισθεί μεγαλύτερη διαφάνεια των στοιχείων σχετικά με τις κατασχέσεις και να ληφθούν μέτρα για την ορθή εξάλειψη των ναρκωτικών που κατασχέθηκαν στο παρελθόν.

Αστυνομία

- Να διασφαλισθεί η πλήρης εφαρμογή της νομοθεσίας στα αστυνομικά όργανα.

- Να βελτιωθεί περαιτέρω η διοίκηση της εθνικής αλβανικής αστυνομίας και να διασφαλισθεί ότι μπορεί να διαχειρίζεται τους πόρους της ανεξάρτητα.

- Να ενισχυθεί η μονάδα εσωτερικών υποθέσεων της αστυνομίας και να διασφαλισθεί η ανάλογη δίωξη των αστυνομικών για αξιόποινες πράξεις.

- Να επιταχυνθούν οι προσπάθειες για τη σύναψη συμφωνίας με την Ευρωπόλ.

- Να καθιερωθεί ενοποιημένο εγχειρίδιο διαδικασιών για όλους τους αστυνομικούς δίωξης του εγκλήματος.

- Να ενισχυθεί η συνοικιακή αστυνομία.

Καταπολέμηση του οργανωμένου εγκλήματος και της τρομοκρατίας

- Να ορισθούν ακριβέστερα οι αντίστοιχες αρμοδιότητες των διαφόρων φορέων του κράτους που συμμετέχουν στην καταπολέμηση του οργανωμένου εγκλήματος και της τρομοκρατίας, και να θεσπισθούν μέτρα για την ενίσχυση της συνεργασίας, ιδίως μεταξύ των δικαστικών αρχών και της αστυνομίας.

- Να ληφθούν περισσότερα μέτρα για τη δημιουργία συνεκτικών και συντονισμένων συστημάτων συλλογής και επεξεργασίας πληροφοριών.

- Να ενισχυθεί η χρήση ειδικών μέσων διερεύνησης, η παρακολούθηση των τηλεπικοινωνιών και η χρησιμοποίηση των πληροφοριών που συλλέγονται.

- Να εφαρμοσθούν επειγόντως συγκεκριμένα μέτρα που διασφαλίζουν την προστασία των μαρτύρων.

- Να ληφθούν μέτρα ώστε να παρέχονται στους αναλυτές και τους υπεύθυνους για τις έρευνες σε σχέση με την καταπολέμηση της τρομοκρατίας καλύτερος εξοπλισμός και καλύτερη κατάρτιση.

- Να ληφθούν περαιτέρω μέτρα ώστε η ασφάλεια του αεροδρομίου των Τιράνων να συμφωνεί με τους διεθνείς κανόνες.

3.2. Μεσοπρόθεσμες προτεραιότητες

Πολιτικές απαιτήσεις

ΔΗΜΟΚΡΑΤΙΑ ΚΑΙ ΚΡΑΤΟΣ ΔΙΚΑΙΟΥ

Εκλογές

- Να ληφθούν εγκαίρως μέτρα για την προετοιμασία των επόμενων κοινοβουλευτικών εκλογών.

Δημόσια διοίκηση

- Να διασφαλισθεί ότι η διοίκηση που είναι αρμόδια για την εφαρμογή των διατάξεων της συμφωνίας σταθεροποίησης και σύνδεσης, καθώς και η διοίκηση που εμπλέκεται στην υλοποίηση της χρηματοδοτικής βοήθειας της ΕΚ, είναι κατάλληλα καταρτισμένες και εξοπλισμένες για την εκτέλεση των καθηκόντων τους.

- Να εφαρμοσθεί ένα σύστημα διοίκησης και κατάρτισης των δημοσίων υπαλλήλων που βασίζεται στα αποτελέσματα.

- Να δημιουργηθεί και να εφαρμοσθεί μία διάρθρωση των αποδοχών των δημοσίων υπαλλήλων που θα επιτρέπει αφενός ορθό δημοσιονομικό προγραμματισμό και αφετέρου εξέλιξη σταδιοδρομίας που θα παρέχει κίνητρα.

Δικαστικό σύστημα

- Να διασφαλισθεί η δίωξη σοβαρών εγκλημάτων, ιδίως του οργανωμένου εγκλήματος με ιδιαίτερη προσοχή στους μηχανισμούς διασυνοριακής συνεργασίας.

- Να διασφαλισθεί η συνεχής και κατάλληλη επιμόρφωση των δικαστών και εισαγγελέων, μεταξύ άλλων σε ό,τι αφορά τα ανθρώπινα δικαιώματα, τη δεοντολογία και τα εμπορικά θέματα, και τα συναφή με τη συμφωνία σταθεροποίησης και σύνδεσης θέματα.

- Να επανεξετασθεί ο ρόλος και τα προσόντα των δικαστικών διοικητικών υπαλλήλων, και σταδιακά να ενταχθούν στη δημόσια διοίκηση, αφού διασφαλισθούν ίδιες αμοιβές με εκείνες του προσωπικού των υπουργείων.

- Να διασφαλισθεί η οικονομική βιωσιμότητα της Σχολής Δικαστών.

- Να επιβληθεί η νομοθεσία περί προστασίας των μαρτύρων.

Πολιτική για την καταπολέμηση της διαφθοράς

- Να εφαρμοσθούν οι ευρωπαϊκές συμβάσεις περί διαφθοράς σε ποινικά και αστικά θέματα, τις οποίες έχει κυρώσει η Αλβανία, καθώς και οι σχετικές συμβάσεις των Ηνωμένων Εθνών.

- Να επιτευχθούν ουσιαστικά αποτελέσματα σε ό,τι αφορά την καταπολέμηση της διαφθοράς, σε όλα τα επίπεδα και σε όλους τους τομείς, μέσω της επιβολής κατάλληλης νομοθεσίας.

ΑΝΘΡΩΠΙΝΑ ΔΙΚΑΙΩΜΑΤΑ ΚΑΙ ΠΡΟΣΤΑΣΙΑ ΤΩΝ ΜΕΙΟΝΟΤΗΤΩΝ

Σεβασμός του διεθνούς δικαίου για τα ανθρώπινα δικαιώματα

- Να διασφαλισθεί ότι οι κρατούμενοι και οι προφυλακισμένοι τυγχάνουν μεταχείρισης σύμφωνης με τα διεθνή πρότυπα.

- Να διασφαλισθεί η ανθρώπινη αξιοπρέπεια και η προσωπική ασφάλεια στα κρατητήρια, στις φυλακές και στα ψυχιατρεία, σύμφωνα με τις διεθνείς συμβάσεις.

Αστικά και πολιτικά δικαιώματα

- Να βελτιωθεί το σύστημα της δικαιοσύνης ανηλίκων.

- Να διασφαλισθεί η συμμόρφωση με τη σύμβαση του Συμβουλίου της Ευρώπης για την πρόληψη των βασανιστηρίων και της απάνθρωπης ή ταπεινωτικής μεταχείρισης ή τιμωρίας.

- Να επιβληθεί η νομοθεσία για την απόδοση/αποζημίωση ιδιοκτησιών οι οποίες κατασχέθηκαν κατά την κομμουνιστική περίοδο.

- Να ολοκληρωθεί η διαδικασία καταχώρησης στο κτηματολόγιο.

- Να διασφαλισθεί αφενός ότι οι μεταβιβάσεις ιδιοκτησίας πραγματοποιούνται σύμφωνα με το νόμο, και αφετέρου η εύρυθμη λειτουργία όλων των οργάνων που εμπλέκονται στη διαδικασία (συμβολαιογράφοι, κτηματολόγιο, κλπ).

Ελευθερία έκφρασης, του συνεταιρίζεσθαι και του συνέρχεσθαι ειρηνικώς

- Να επιβληθεί νέα νομοθεσία για τα έντυπα και ηλεκτρονικά μέσα ενημέρωσης με βάση τους κανόνες της ΕΕ.

- Να διασφαλισθεί ότι η καταχώρηση συχνοτήτων στην τηλεόραση γίνεται με δίκαιο και αμερόληπτο τρόπο, σύμφωνα με το Εθνικό Σχέδιο, και ότι οι φορείς αναμετάδοσης τηρούν πλήρως τις απαιτήσεις.

- Να βελτιωθεί η ουδετερότητα της κρατικής τηλεόρασης.

- Να προωθηθεί η συνεχής βελτίωση της ποιότητας της δημοσιογραφίας.

- Να ενθαρρυνθεί η ενεργός συμμετοχή των ΜΚΟ και άλλων οργανώσεων της κοινωνίας των πολιτών στη διαδικασία λήψης αποφάσεων των δημόσιων αρχών.

ΠΕΡΙΦΕΡΕΙΑΚΑ ΘΕΜΑΤΑ

- Να προωθηθεί ο περιφερειακός διάλογος, η σταθερότητα, οι σχέσεις καλής γειτονίας και η συνεργασία.

Οικονομικές προϋποθέσεις

- Να διατηρηθούν οι βιώσιμες μακροοικονομικές πολιτικές, με τη συνέχιση των δημοσιονομικών προσαρμογών και της εξυγίανσης, και ιδίως με τη βελτίωση της βιωσιμότητας του εμπορικού ελλείμματος και του ελλείμματος των τρεχουσών συναλλαγών χάρη στην ενίσχυση της ανταγωνιστικότητας των εξαγωγών.

- Να συνεχισθεί η συνετή νομισματική και συναλλαγματική πολιτική.

- Να ενισχυθεί περισσότερο ο εξωτερικός έλεγχος, η διαχείριση του δημοσιονομικού ελέγχου και ο εσωτερικός έλεγχος.

- Να θεσπισθούν αποτελεσματικές διαδικασίες για τη διερεύνηση, τη μεταχείριση και την παρακολούθηση περιπτώσεων (υποψίας) απάτης και άλλων παρατυπιών που θίγουν εθνικά και διεθνή κεφάλαια.

- Να συνεχισθεί η ιδιωτικοποίηση, ιδίως στο χρηματοπιστωτικό και τον ενεργειακό τομέα.

- Να διασφαλισθεί ότι τηρούνται οι διατάξεις οι συναφείς με την ταξινόμηση και τη χρήση της γης.

- Να δημιουγηθεί και να θεσπισθεί νομοθεσία για τη φορολόγηση της γης και των ακινήτων.

Ευρωπαϊκοί κανόνες

ΕΣΩΤΕΡΙΚΗ ΑΓΟΡΑ

Ελεύθερη κυκλοφορία των εμπορευμάτων

- Να διασφαλισθεί η διοικητική ικανότητα για την εφαρμογή των απαιτήσεων της συμφωνίας σταθεροποίησης και σύνδεσης στο χώρο αυτό.

- Να σημειωθεί περαιτέρω πρόοδος σε ό,τι αφορά την υιοθέτηση των ευρωπαϊκών προτύπων και να ενταθούν οι προσπάθειες να καταστεί η χώρα πλήρες μέλος των ευρωπαϊκών οργανισμών τυποποίησης CEN, CENELEC και ETSI.

- Να σημειωθεί πρόοδος όσον αφορά τη μεταφορά της οδηγίας της νέας και σφαιρικής προσέγγισης και της οδηγίας της παλαιάς προσέγγισης.

- Να εφαρμοσθεί πλήρως το σύστημα επιτήρησης της αγοράς που απαιτεί το κεκτημένο για την ελεύθερη κυκλοφορία των εμπορευμάτων.

- Να διασφαλισθεί καλύτερη λειτουργία, λαμβανομένων υπόψη των πρακτικών της ΕΚ, των φορέων που είναι αρμόδιοι για την τυποποίηση, τη διαπίστευση και την πιστοποίηση, καθώς και εκείνων που είναι αρμόδιοι για τη μετρολογία και τη βαθμονόμηση.

- Να διασφαλισθεί η συμμετοχή της Αλβανίας στην Ευρωπαϊκή Συνεργασία για τη Διαπίστευση (EA).

Κυκλοφορία των προσώπων, των υπηρεσιών και δικαίωμα εγκατάστασης

- Να διασφαλισθεί ότι η νομοθεσία για το δικαίωμα εγκατάστασης εφαρμόζεται δίκαια και αμερόληπτα.

Ελεύθερη κυκλοφορία των κεφαλαίων

- Να διασφαλισθεί πρόοδος στην πλήρη ελευθέρωση των κινήσεων κεφαλαίων ώστε να καταστεί δυνατή η τήρηση της προθεσμίας του 2010 που έχει τεθεί στην Αλβανία στο πλαίσιο του ΠΟΕ.

Τελωνεία και φορολογία

- Να διασφαλισθεί η συνεχής προσέγγιση της αλβανικής τελωνειακής και φορολογικής νομοθεσίας στο κεκτημένο της ΕΕ, και να αυξηθεί περισσότερο η διοικητική ικανότητα εφαρμογής της τελωνειακής νομοθεσίας και καταπολέμησης της διαφθοράς, της διασυνοριακής εγκληματικότητας και της φοροδιαφυγής.

- Να βελτιωθεί η διαφάνεια και η ανταλλαγή πληροφοριών με τα κράτη μέλη της ΕΕ ώστε να διευκολύνεται η εφαρμογή μέτρων για την πρόληψη της φοροαποφυγής ή της φοροδιαφυγής.

Ανταγωνισμός

- Να επιβληθεί σταθερά η νομοθεσία για τον ανταγωνισμό όσον αφορά και τα μονοπώλια και τις κρατικές ενισχύσεις.

Δημόσιες συμβάσεις

- Να διασφαλισθεί η εναρμόνιση του νομικού πλαισίου της Αλβανίας με το κεκτημένο της ΕΕ.

- Να επιτευχθούν απόλυτα λειτουργικές δομές για τις δημόσιες συμβάσεις, και να διασφαλισθεί η ορθή εκτέλεση των διαδικασιών για τη σύναψη δημοσίων συμβάσεων σύμφωνα με το νόμο και τις απαιτήσεις της συμφωνίας σταθεροποίησης και σύνδεσης.

Νόμος περί διανοητικής ιδιοκτησίας

- Να εφαρμοσθούν πλήρως οι διεθνείς συμβάσεις, οι οποίες έχουν κυρωθεί στον τομέα των δικαιωμάτων πνευματικής, εμπορικής και βιομηχανικής ιδιοκτησίας.

- Να διασφαλισθεί η ορθή εφαρμογή των δικαιωμάτων διανοητικής ιδιοκτησίας και να επιτευχθούν καλύτερα αποτελέσματα όσον αφορά την καταπολέμηση της πειρατείας και της παραποίησης.

- Να διασφαλισθεί επαρκής διοικητική ικανότητα ώστε να τηρούνται οι απαιτήσεις της συμφωνίας σταθεροποίησης και σύνδεσης στον τομέα αυτό.

- Να συσταθούν περιφερειακές υπηρεσίες δικαιωμάτων πνευματικής ιδιοκτησίας.

Στατιστικές

- Να καταρτισθούν στατιστικές για τις επιχειρήσεις και κοινωνικές στατιστικές, καθώς και στατιστικές για την αγορά εργασίας, και να σημειωθεί πρόοδος στην εφαρμογή όλων των ευρωπαϊκών μεθόδων ταξινόμησης, περιλαμβανομένης της ταξινόμησης των στατιστικών περιφερειών.

ΤΟΜΕΑΚΕΣ ΠΟΛΙΤΙΚΕΣ

Βιομηχανία και ΜΜΕ

- Να επιβληθεί βελτιωμένη εμπορική νομοθεσία.

- Να διασφαλισθεί η κατάλληλη εκπαίδευση των δικαστών στην εμπορική νομοθεσία και τη νομοθεσία περί εταιρειών.

- Να διασφαλισθεί ότι η στρατηγική για την καταπολέμηση της παραοικονομίας συμβαδίζει με τις εξελίξεις στον τομέα αυτό.

- Να αναπτυχθούν περισσότερο οι εξειδικευμένες δομές στήριξης των επιχειρήσεων (π.χ. τα φυτώρια επιχειρήσεων και οι ενότητες επιχειρήσεων) και να εξεταστεί η σκοπιμότητα ενός επιχειρησιακού/τεχνολογικού πάρκου.

- Να αρχίσει η χάραξη και η εφαρμογή μιας ολοκληρωμένης πολιτικής για την έρευνα και να θεσπισθούν περαιτέρω μέτρα για την προώθηση της καινοτομίας και της ανταγωνιστικότητας των μικρών εταιρειών.

- Να εισαχθούν πρότυπα γνωστοποίησης και χρηματοοικονομικής πληροφόρησης σύμφωνα με τους κανόνες της ΕΕ και να διασφαλισθεί η αποτελεσματική επιβολή τους.

Γεωργία και αλιεία

- Να ληφθούν μέτρα για να διασφαλισθεί ότι η αλιευτική πολιτική της Αλβανίας προσεγγίζει τους κανόνες της ΕΕ, ιδίως στους τομείς της διαχείρισης των πόρων, της επιθεώρησης και του ελέγχου, καθώς και όσον αφορά την πολιτική της αγοράς και τη διαρθρωτική πολιτική.

- Να αναπτυχθούν στρατηγικές για τη χρήση γης, την κτηματαγορά, την ανάπτυξη της υπαίθρου, τη διαφοροποίηση των αγροτικών δραστηριοτήτων και για την ενίσχυση της ανταγωνιστικότητας της γεωργίας.

- Να σημειωθεί ουσιαστική βελτίωση σε ό,τι αφορά την ασφάλεια των τροφίμων και τις φυτοϋγειονομικές και κτηνιατρικές συνθήκες, σύμφωνα με τις απαιτήσεις της ΕΚ.

- Να καταρτισθεί ένα πρόγραμμα για την αναβάθμιση των εγκαταστάσεων μεταποίησης τροφίμων, ώστε να ανταποκρίνονται στις απαιτήσεις της ΕΕ.

- Να αρχίσει η λήψη μέτρων για την αναγνώριση των αιγοπροβάτων και την καταγραφή των μετακινήσεών τους.

- Να αρχίσει η λήψη μέτρων για τη διασφάλιση αποτελεσματικού ελέγχου της παραγωγής φυτών ιδίως για τα προϊόντα που υπόκεινται σε ειδικές απαιτήσεις της ΕΕ, και να δημιουργηθεί δυναμικό ανάλυσης στο φυτοϋγειονομικό τομέα.

Περιβάλλον

- Να συνεχισθούν οι προσπάθειες για την αντιμετώπιση των προβλημάτων στις ζώνες υψηλής συγκέντρωσης τοξικών ουσιών.

- Να περιοριστεί η ρύπανση που προέρχεται από το διυλιστήριο του Balsh, περιλαμβανομενων των απορρίψεων αποβλήτων στον ποταμό Gjanica, και να ληφθούν μέτρα για την αντιμετώπιση της ρύπανσης των υδάτων εν γένει.

- Να ενισχυθεί η περιβαλλοντική παρακολούθηση και να διασφαλισθούν επαρκώς αποτρεπτικές κυρώσεις κατά των ρυπαινόντων.

- Να συνεχισθεί η εκπλήρωση των περιφερειακών και διεθνών περιβαλλοντικών δεσμεύσεων.

Πολιτική μεταφορών

- Να συνεχισθεί η εφαρμογή του ρυθμιστικού σχεδίου για τις μεταφορές της Αλβανίας, καθώς και οι προσπάθειες για την ολοκλήρωση του διαδρόμου Ανατολής-Δύσης και του άξονα Βορρά-Νότου.

- Να ολοκληρωθούν οι αναγκαίες θεσμικές μεταρρυθμίσεις για τη βελτίωση της διαχείρισης του ενεργητικού των μεταφορών, της ιεράρχησης των επενδύσεων, της χάραξης πολιτικής και της συμμετοχής του ιδιωτικού τομέα.

- Να επιτευχθεί ουσιαστική πρόοδος όσον αφορά την αποκατάσταση των λιμένων του Δυρραχίου και της Αυλώνας και να εδραιωθούν εκεί οι λιμενικές εργασίες.

- Να επιτευχθούν καλύτερα αποτελέσματα σε ό,τι αφορά την οδική ασφάλεια και να ληφθούν πρόσθετα μέτρα για περαιτέρω βελτίωση.

- Να εφαρμοσθεί το μνημόνιο συμφωνίας για την ανάπτυξη του κύριου δικτύου περιφερειακών μεταφορών, καθώς και του παρατηρητηρίου των μεταφορών, της Νοτιοανατολικής Ευρώπης.

Ενέργεια

- Να συνεχισθεί η διασφάλιση της ορθής εφαρμογής των σχεδίων δράσης στον τομέα της ηλεκτρικής ενέργειας και να σημειωθεί περαιτέρω πρόοδος στην εφαρμογή της αλβανικής ενεργειακής στρατηγικής.

- Να διασφαλισθεί η έγκαιρη υλοποίηση διαφόρων έργων για τη βελτίωση της υποδομής παραγωγής, μεταφοράς και διανομής της ηλεκτρικής ενέργειας.

- Να συνεχισθεί η τήρηση των περιφερειακών και διεθνών δεσμεύσεων στο χώρο της ενέργειας ώστε να δημιουργηθεί μία ανταγωνιστική περιφερειακή αγορά ενέργειας.

Κοινωνία της πληροφορίας και μέσα ενημέρωσης

- Να συνεχισθεί η μεταφορά και εφαρμογή του πλαισίου της ΕΕ στον τομέα των ηλεκτρονικών επικοινωνιών.

- Να συνεχισθεί η διαδικασία εναρμόνισης με την ευρωπαϊκή σύμβαση για τη διασυνοριακή τηλεόραση και την οδηγία «Τηλεόραση χωρίς σύνορα».

Δημοσιονομικός έλεγχος

- Να αναπτυχθούν και να εφαρμοστούν οι αρχές της αποκεντρωμένης λογοδοσίας των διαχειριστών και του λειτουργικά ανεξάρτητου εσωτερικού ελέγχου σύμφωνα με τους διεθνείς κανόνες και τις καλύτερες πρακτικές της ΕΕ.

- Να δημιουργηθούν διαδικασίες και διοικητικές ικανότητες για να διασφαλισθεί η προστασία των οικονομικών συμφερόντων της ΕΕ.

ΔΙΚΑΙΟΣΥΝΗ, ΕΛΕΥΘΕΡΙΑ ΚΑΙ ΑΣΦΑΛΕΙΑ

Θεωρήσεις διαβατηρίων, συνοριακός έλεγχος, άσυλο και μετανάστευση

- Να διασφαλισθεί ότι όλα τα αλβανικά ταξιδιωτικά έγγραφα συμφωνούν πλήρως με τους διεθνείς κανόνες.

- Να εφαρμοσθεί η στρατηγική για την ολοκληρωμένη διαχείριση των συνόρων και να τηρηθούν όλες οι διεθνείς δεσμεύσεις που έχει αναλάβει η Αλβανία όσον αφορά τη διαχείριση των συνόρων.

- Να διασφαλισθεί ότι η διαχείριση των συνόρων στο διεθνή αερολιμένα των Τιράνων και στους λιμένες του Δυρραχίου και της Αυλώνας γίνεται σύμφωνα με τους διεθνείς κανόνες.

- Να επιβληθεί η νομοθεσία περί ασύλου και να δημιουργηθεί ένα πλήρες σύστημα για το άσυλο, σύμφωνα με τους διεθνείς κανόνες.

- Να εφαρμοσθεί η εθνική στρατηγική της Αλβανίας για τη μετανάστευση και το εθνικό σχέδιο δράσης για το άσυλο.

- Να διασφαλισθεί ότι η Αλβανία είναι σε θέση να ανταποκριθεί στις απαιτήσεις της συμφωνίας σταθεροποίησης και σύνδεσης έναντι των πολιτών της ΕΚ που εργάζονται και/ή διαμένουν στην Αλβανία.

- Να διεξαχθούν διαπραγματεύσεις για τις συμφωνίες επανεισδοχής με όλες τις χώρες της περιοχής και με τις χώρες καταγωγής των μεταναστών που διέρχονται από το έδαφος της Αλβανίας.

- Να συναφθούν, να κυρωθούν και να εφαρμοσθούν σταδιακά όλες οι κύριες διεθνείς συμβάσεις στον τομέα της μετανάστευσης.

Νομιμοποίηση προσόδων από παράνομες δραστηριότητες

- Να ενισχυθεί η καταπολέμηση του οικονομικού και χρηματοοικονομικού εγκλήματος, μεταξύ άλλων της νομιμοποίησης προσόδων από παράνομες δραστηριότητες και της παραχάραξης νομισμάτων.

- Να δημιουργηθεί μία διυπουργική υπηρεσία αρμόδια για την κατάσχεση των προϊόντων εγκλήματος.

- Να επιτευχθούν απτά αποτελέσματα όσον αφορά την καταπολέμηση της νομιμοποίησης προσόδων από παράνομες δραστηριότητες, εντός και εκτός του χρηματοπιστωτικού τομέα.

Ναρκωτικά

- Να συνεχισθεί η εφαρμογή της εθνικής στρατηγικής για την καταπολέμηση των ναρκωτικών και του σχετικού σχεδίου δράσης,

- Να διασφαλισθούν ουσιαστικά καλύτερα αποτελέσματα όσον αφορά την καταπολέμηση του λαθρεμπορίου ναρκωτικών, και ιδίως των συνθετικών ναρκωτικών, της ηρωίνης και της κοκαΐνης.

Αστυνομία

- Να συνεχισθεί η προσπάθεια συμμόρφωσης των αστυνομικών υπηρεσιών με τους κανόνες της ΕΕ, ιδίως με την κατάλληλη εκπαίδευση και τον ανάλογο εξοπλισμό.

- Να διασφαλισθεί η λειτουργία ενός κατάλληλου συστήματος διαχείρισης των φακέλων.

- Να επιτευχθούν σημαντικά αποτελέσματα όσον αφορά την καταπολέμηση της εγκληματικότητας και της διαφθοράς, καθώς και των άλλων μορφών εγκληματικής συμπεριφοράς των αστυνομικών οργάνων.

Καταπολέμηση του οργανωμένου εγκλήματος και της τρομοκρατίας

- Να ενισχυθεί η διεθνής συνεργασία για την καταπολέμηση του οργανωμένου εγκλήματος και της τρομοκρατίας.

- Να επιτευχθούν σημαντικά αποτελέσματα όσον αφορά το ρυθμό, τον αριθμό και την ποιότητα της δίωξης αδικημάτων συνδεόμενων με το οργανωμένο έγκλημα και την παράνομη εμπορία, καθώς και όσον αφορά την κατάσχεση των προϊόντων του εγκλήματος.

- Να ενσωματωθούν στην εθνική νομοθεσία και να εφαρμοσθούν οι διεθνείς συμβάσεις και τα πρωτόκολλα για την πρόληψη της τρομοκρατίας που έχει υπογράψει η Αλβανία.

4. ΠΡΟΓΡΑΜΜΑΤΙΣΜΟΣ

Η κοινοτική συνδρομή δυνάμει της Διαδικασίας Σταθεροποίησης και Σύνδεσης στις χώρες των Δυτικών Βαλκανίων παρέχεται με τα υφιστάμενα χρηματοπιστωτικά μέσα, και ιδίως με τον κανονισμό του Συμβουλίου (ΕΚ) αριθ. 2666/2000[4]. Επομένως, η απόφαση αυτή δεν έχει δημοσιονομικές επιπτώσεις. Η Αλβανία μπορεί να έχει πρόσβαση σε χρηματοδότηση βάσει προγραμμάτων που καλύπτουν πολλές χώρες και βάσει οριζόντιων προγραμμάτων.

5. ΠΡΟΫΠΟΘΕΣΕΙΣ

Η κοινοτική βοήθεια που παρέχεται στις χώρες των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης εξαρτάται από την επίτευξη περαιτέρω προόδου ως προς την τήρηση των κριτηρίων της Κοπεγχάγης καθώς και από την πρόοδο ως προς την πραγματοποίηση των ειδικών προτεραιοτήτων της παρούσας ευρωπαϊκής εταιρικής σχέσης. Σε περίπτωση μη τήρησης αυτών των προϋποθέσεων, το Συμβούλιο μπορεί να θεσπίσει τα κατάλληλα μέτρα, σύμφωνα με το άρθρο 5 του κανονισμού (ΕΚ) αριθ. 2666/2000 του Συμβουλίου[5]. Η κοινοτική συνδρομή εξαρτάται επίσης από τους όρους που καθόρισε το Συμβούλιο στα συμπεράσματά του της 29ης Απριλίου 1997 και 21ης–22ας Ιουνίου 1999, ιδίως σε ό,τι αφορά την υποχρέωση που αναλαμβάνουν οι δικαιούχοι να προβούν σε δημοκρατικές, οικονομικές και θεσμικές μεταρρυθμίσεις.

6. ΠΑΡΑΚΟΛΟΥΘΗΣΗ

Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης και μέσω των ετήσιων εκθέσεων προόδου που υποβάλλει η Επιτροπή.

[1] ΕΕ L 86 της 24.3.2004, σ. 1.

[2] Απόφαση 2004/519/ΕΚ του Συμβουλίου, της 14ης Ιουνίου 2004, για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Αλβανία (ΕΕ L 223 της 24.6.2004, σ. 20).

[3] ΕΕ L 223 της 24.6.2004, σ. 20.

[4] ΕΕ L 306 της 7.12.2000, σ. 1.

[5] Άρθρο 5 του κανονισμού 2666/2000 του Συμβουλίου:1. Ο σεβασμός των δημοκρατικών αρχών και του κράτους δικαίου, καθώς και ο σεβασμός των δικαιωμάτων του ανθρώπου και των μειονοτήτων και των θεμελιωδών ελευθεριών, αποτελούν πρωταρχικό στοιχείο για την εφαρμογή του παρόντος κανονισμού καθώς και αναγκαία προϋπόθεση για τη χορήγηση της κοινοτικής βοήθειας. Σε περίπτωση παραβίασης αυτών των αρχών, το Συμβούλιο, αποφασίζοντας με ειδική πλειοψηφία, μετά από πρόταση της Επιτροπής, μπορεί να λάβει τα κατάλληλα μέτρα.2. Η κοινοτική βοήθεια υπόκειται επίσης στους όρους που έθεσε το Συμβούλιο στα συμπεράσματα της 29ης Απριλίου 1997, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις.